  Виталий Пронин Кытын интыяськемын ӟуч солдатлы сӥзем «Алёша» синпелет? Кыӵе пыӵалэн ожмаськыны ӧдъязы 1942-тӥ арын? Макем умой ми тодӥськомы Быдӟым ожлэсь историзэ, эскеримы «Вормон диктант» акция дыръя. К. Герд нимо йӧскалык музейын «Удмурт Кенеш» огазеяськонлэн ёзчиосыз тодон-валанъёссэс эскеризы.Туспуктӥз Н. МихайловаТуэ «Вормон диктант» акция 3-тӥзэ ортчиз. Отчы, Россия сяна, эшшо 80 кун пыриськиз. Удмуртиын улӥсьёс понна 271 площадка ужаз, тодон-валанъёсты эскерыны яра вал, отчы лыктыса но, онлайн но. Та нуналэ вань мылкыд карисьёсты пумитаз Кузебай Герд нимо Йӧскалык музей но. 45 минут ӵоже 25 юанлы валэктон сётоно вал, пӧлысьтызы кӧняез ке герӟаськемын шаермылэн война вакытэ улонэныз. — Война вакытэ та юртын интыяськемын вал Ижысь ож тӥрлык поттӥсь заводлэн арсеналэз, — вераз музейлэн кивалтӥсез Александр Волков. — Нош али утиське асьме историмы, тодэ ваёнъёсмы. Оскисько: музеямы таӵе акциез ортчытъян ӟеч сямлы пӧрмоз. Музей котькуд ар Вормон нунал азьын пӧртэм адӟытонъёс дасялля. Туэ но кӧня ке залъёс тырмизы война шӧмын пыӵам экспонатъёсын. Огаз сыӵе сэрегын «Вормон диктантэз» гожтӥзы. Асьсэлэсь тодон-валанъёссэс «Удмурт Кенеш» огазеяськонлэн ёзчиосыз но эскеризы. — Кунмес утён понна трос тыршиз удмурт калык, — вераз «Удмурт Кенеш» огазеяськонлэн вице-президентэз, Удмурт кун университетысь профессор Наталья Кондратьева. — Ожмаськизы трос удмурт писательёс, кылбурчиос, жаляса верано, тросэз ож бусыысь ӧз бертэ. Малпасько: таӵе диктантэз анай кылъёсын но радъяны умой луысал, соку ми бырем ожгарчиосмылы анай кылынымы тау шуыны быгатысалмы. «Удмурт Кенеш» огазеяськонлэн Сарапулысь ёзэныз кивалтӥсь Раиса Трофимова диктантэз туэ нырысьсэ гожтӥз. Юанъёсты лыдӟыса, война вакытэз малпаса, мугор ик юзыр-кезьыр луылӥз, пе. — Юанъёс кельшизы, — вераз Раиса Фадеевна, — соос туж ӟеч пуктэмын вал: лыдӟиськод но эшшо трос выльзэ тодӥськод. Соос пӧртэмесь, котыр ласянь тонэ эскеро: тодоно, кыӵе аръёсы кыӵе город котырын ожмаськон мынӥз, кыӵе геройёсты асьме музъеммы вордӥз. «Кенешчиосын» ӵош диктантэз гожтӥз калыкез улон-вылонын утён политикая но ужъя министр Татьяна Чуракова. — Азьло малпасько вал, историез туж умой тодӥсько шуыса, — вераз Татьяна Юрьевна, — нош 9-тӥ классын дышетскись нылыным ӵош «Вормон диктантлы» дасяськыны кутски но валай: макем тросэз вунэмын ни. Та акция милесьтым тодон-валанъёсмес гинэ уг эскеры, Быдӟым ож сярысь тросгес тодон мылкыдмес ӝутэ. Умой дунъет басьтон — со валтӥсез ӧвӧл, валтӥсез — кунмылэсь вормонзэ данъян, бырем калыкмес буре ваён. Диктантлы йылпумъянъёс толэзь пумын лэсьтэмын луозы, соосты диктантпобеды.рф сайтысь шедьтыны луоз. Мария Емельянова  